Nibe Festival kunne fredag løfte sløret for fire nye navne, som lægger vejen forbi årets festival.

Tre store danske musiknavne, og en tysk gruppe, der har sørget for heftig aktivitet på de europæiske dansegulve, lægger vejen forbi Skalskoven, når årets Nibe Festival løber af stablen 1. til 4. juli. Fredag kunne festivalen offentliggøre, at Lukas Graham, Johnny Madsen band og "Danmarks kedeligste orkester", tv-2, kommer til at stå på årets festivalplakat sammen med den tyske gruppe ItaloBrothers. Før jul præsterede Nibe Festival de danske musikere Dizzy Mizz Lizzy, Suspekt og Kim Larsen & Kjukken, som nogle af hovednavnene på årets festival.